Minister in trane by Life Esidimeni-verhoorAaron Motsoaledi, minister van gesondheid, in trane by die Life Esidimeni-arbitrasieverhoor (31 Januarie 2018). Foto: ANA Aaron Motsoaledi, minister van gesondheid, was Woensdag in trane terwyl hy om verskoning gevra het aan die naasbestaandes van die psigiatriese pasiënte wat gesterf het nadat hulle van Life Esidimeni na ongelisensieerde nie-regeringsorganisasies (NRO’s) oorgeplaas is. “Toe ek die gesondheidsombudsman se verslag gelees het van hoe mense in bussies ingeboender is en met lakens vasgebind is en behandel is asof hulle beeste by ŉ veiling is…” het Motsoaledi emosioneel gesê, met sy hande oor sy gesig. Hy het gesê hy kry skaam dat dit gebeur het by ŉ departement waar daar meer oor menseregte gepraat word as by enige ander departement. “Ek voel persoonlik verraai dat kollegas wat saam met my werk so iets kon doen. My teenwoordigheid vandag by hierdie samekoms is in terme van die aanbevelings, en om te probeer om ŉ bietjie lig te werp op wat gebeur het. Ek is teleurgesteld dat ek weereens nie in staat is om ná 18 maande lig te werp oor wat die motief hiervan was nie,” het hy met trane in sy oë gesê. Hy het gesê die provinsiale gesondheidsdepartement moet heeltemal oorgedoen word. “Ek het nog nooit sulke twyfelagtige karakters teëgekom nie.” Motsoaledi was die laaste persoon om Woensdag voor die Life Esidimeni-arbitrasieverhoor te getuig. Minstens 144 psigiatriese pasiënte het gesterf tydens dié hoogs omstrede oorplasing van pasiënte van Life Esidimeni-fasiliteite na ongelisensieerde en swak toegeruste NRO’s reg oor die provinsie. Die meeste van die oorledenes het weens verhongering en verwaarlosing gesterf. Die verhoor was daarop gemik om die naasbestaandes van die oorledenes te help om afsluiting ná die tragedie te kry. Dit het vroeër aan die lig gekom dat nog 12 bykomende liggame nie by die 144-dodetal ingesluit is nie. Prof. Malegapuru Makgoba, die gesondheidsombudsman, sal na verwagting dié liggame verifieer. Gwen Ramokgopa, die LUR vir gesondheid in Gauteng, het tydens haar getuienis gesê van die 59 pasiënte wat nog vermis is sedert die chaotiese oorplasings, is vier al opgespoor. Sy het gesê sy het berigte ontvang van nog sewe vermiste pasiënte wat ook opspoor is, maar het tyd nodig om dié inligting te verifieer.